Creatii literare - DOINA BÂRCĂ

DOINA BÂRCĂ

Doina Bârcă, născută în com. Cervenia, jud. Teleorman în 4 octombrie 1953. Iubeşte poezia şi muzica. A cântat la casa de cultură din Alexandria. Iubeşte în mod special copiii. Cochetează cu poezia şi desenul încă din liceu, când lua parte la cenaclurile literare sub îndrumarea prof. dirig. Florentin Catan, lic. nr. 1 ,,AL. I. Cuza”. Are publicate 2 volume de poezii: „SCRINUL CU SENTIMENTE” şi „POEMELE DORULUI”, participând cu material la următoarele antologii: „Cu patria în suflet”, „Mama”, „Planeta iubirii”, „Zâmbetul din lacrimă”, „Tinereţe fără bătrâneţe şi viaţă fără de moarte”, „Perlele Domnului”, publicaţii şi reviste: „Chronos – peniţa de aur”, „Proarme”, „Dacia nemuritoare”, „Mesaj literar”, „Bogdania”, „Apollon-Apollon junior”, cu poezie pentru copii: „Literar ing”, „Reflector argeşean”, „Revista română de versuri şi proză”, „Floare albastră”, „Destine”, „Informaţia Teleormanului”, „Cafeneaua literară”.

Organizează serbări pentru copii, reprezintă Fundaţia Literar-Istorică „STOIKA”, în calitate de secretar literar.

Poezia Doinei Bârcă, un balsam pentru suflet, tocmai prin sinceritatea sentimentelor, prin discursul artistic, liric, emblematic, prin credinţa în frumosul din om și în binele umanităţii aduce universului uman, civilizaţiei iubirii un imn ce străbate ca un filon de aur din adâncimi de curăţenie sufletească o parte din înțelepciunea pământului. Așa este Doina Bârcă. Toate aceste exemplificări ne arată că ne aflăm în faţa unei poete cu har, muzicalitate în vers cu o prozodie sugestivă dar mai puţin metaforică și care rămâne supusă nostalgiei, sintezei și curgerii timpului, așa cum spune chiar autoarea:

“Aș cânta o doină lină

Dar inima-n piept suspină

N-am putere să-ţi mai cânt

Uite, am părul cărunt”

VINTILĂ ANASTASESCU

FEMEIE, CE EŞTI TU?

Femeie… de fapt ce ești tu?

Să fii oare poem în proză?

Grijă, smerenie, trăiri

Toate venind de la geneză?

Să fii culoare, bibelou;

Ori muză sfântă în creații

Mireasmă, adiere dulce,

Ori paradis plin de senzații?

Războaiele interioare,

Scrise de penițe de aur,

Împotmolite în cerneluri,

Create de un meșter faur?

Totul s-a scris doar pentru tine,

De la-nceputuri la sfârșit,

Femeie-ntruchipare sfântă,

În tot ce este pe pământ.

Joc de idei și sentimente,

Visuri de foc ori luare-aminte,

Învăluiri de dor, iubiri,

Gânduri rămase-n amintiri…

Din toate astea aș alege,

De-aș fi și eu ce voi să fie,

Icoană pe-un altar de lacrimi

De fericire doar…. Femeie

CASA MEA

Stâncă neclintită,

Unită-n iubire,

Vegheată de-o stea,

Asta-i casa mea !

Drum săpat de veacuri,

De la ai mei buni,

Străbate-n lumină,

Făr-amărăciuni.

Leagăn, cântec dulce,

Zămisliri, trăiri…

Crez în Dumnezeu,

Și crez în iubiri.

Cărămizi din soare,

Ferestre luceferi,

Cu uși porți spre rai,

Ce-n familie le ai.

Peceți pentru inimi,

Încrustate-n aur,

Poposiri, plecări…

Dureri și iertări,

Visuri, renunțări…

Tot ce ține tainic

De inima mea,

Patimi, dezmierdări.

Asta-i casa mea

Contents